"Revoluţia fiscală" promovată de Guvern a scos din nou oamenii în Piaţa Victoriei. Câteva sute de manifestanţi s-au strâns în faţa sediului Executivului, chiar la ora la care premierul şi miniştrii discutau controversatele măsuri. Spre seară, numărul protestatarilor a ajuns la 1.200.

GALERIE FOTO - INQUAM PHOTOS - Octav Ganea

ACTUALIZARE 20.50. Numărul protestatarilor din fața Guvernului a ajuns la 1.200.

ACTUALIZARE 20.15. Circa 1.000 de oameni participă la protest.

ACTUALIZARE - 16:10 - Guvernul a adoptat, în şedinţa de miercuri, ordonanţa de urgenţă prin care este modificat Codul Fiscal, prevederile urmând să intre în vigoare de la 1 ianuarie 2018.

Pagina „Corupţia Ucide” anunță că începând cu ora 18:00 va începe un protest la adresa Guvernului, în Piața Victoriei și invită cât mai multă lume. Organizatori: „Ne vedem în câteva ore în Piața Victoriei, ca să protestăm împotriva acestei ordonanțe Vino cu 2-3 suluri de hârtie igienică, pe care le aruncăm spre guvern. Asta merită”.

ACTUALIZARE 13:50. Sute de persoane protestează în Piaţa Victoriei faţă de măsurile care vor fi introduse astfel, în principal faţă de transferul plăţii contribuţiilor de la angajator la angajat.

Protestatari:

Mă nemulţumeşte în primul rând inconsecvenţa asta politică pe care o au ei. Toată lumea spune că legile nu sunt bune. Ei se ambiţionează să facă ceea ce vor ei în favoarea penalilor care sunt la guvernare.

Nu e prima dată când ies în stradă în miezul zilei, s-a întâmplat şi în februarie, atunci când au dat ordonanţa 13, se întâmplă şi azi, devine un obicei. Să le fie ruşine!

Îmi e frică să mai am speranţe. Nu, sunt aici pentru că în condiţiile în care nu există opoziţie politică noi suntem singura opoziţie. Nu ştiu dacă e cel mai eficient lucru de făcut, dar ne-au adus în situaţia să nu avem ce face, trebuie să stăm pe stradă şi să strigăm şi să sperăm că ne aud până la urmă, poate ne aude Uniunea Europeană până la urmă, că ei nu au urechi.

Actualizare 13:35. A început ședința de Guvern.

Actualizare 13:00. Circa 200 de persoane s-au adunat deja în Piața Victoriei. De la aceeași oră urmează să înceapă ședința de Guvern.

Citiți și Surse: Reducerea contribuției la Pilonul II, pe agenda ședinței Guvernului

Miercuri, de la ora 13.00, va avea loc şedinţa de Guvern în care ar urma să fie adoptate, prin Ordonanţă de Urgenţă, modificările Codului fiscal, inclusiv transferul contribuţiilor de la angajator la angajat. Anterior, ședința a fost programată la ora 15:00.

„8 noiembrie este Miercurea Neagră pentru economia României. Pentru a cârpi un buget pe care nu a fost în stare să îl gestioneze, Guvernul PSD-ALDE este capabil să distrugă economia liberă a României. Modificările Codului Fiscal, pe care Cabinetul Tudose intenţionează să le adopte printr-un nou derapaj democratic (Ordonanţă de Urgenţă), vor aduce haosul în planurile de afaceri şi în salarizare. În acest fel, inconştienţa guvernanţilor distruge orice şansă pentru o economie predictibilă şi stabilă în România”, scrie pe pagina evenimentului.

Organizatorii anunţă că miercuri, de la ora 11.00, oamenii se vor aduna în Piaţa Victoriei pentru a opri această OUG toxică.

Citiți și:

Cartel Alfa, apel către toți cetățenii să vină la protestul din Piața Victoriei alături de sindicate